b'\n_START_ARTICLE_\nDemografia de Catalunya\n_START_SECTION_\nMigraci\xc3\xb3\n_START_PARAGRAPH_\nPel seu desenvolupament econ\xc3\xb2mic i com a centre industrial i cultural d\'Espanya, Catalunya t\xc3\xa9 una tradici\xc3\xb3 d\'acolliment d\'immigrants de la resta de l\'Estat i d\'altres pa\xc3\xafsos del m\xc3\xb3n. El 2005, l\'Idescat ha reportat que de la poblaci\xc3\xb3 de 6.995.206 habitants, 4.503.938 (64%) havien nascut a Catalunya. Els percentatges per lloc de naixement dels residents nascuts fora de Catalunya amb respecte a la poblaci\xc3\xb3 total s\xc3\xb3n: 19,5% de l\'estranger, 16,2% d\'Andalusia, el 6,8% del centre d\'Espanya (Castella i Lle\xc3\xb3, Castella - la Manxa o Madrid) el 3,3% del nord d\'Espanya (Gal\xc3\xadcia, Ast\xc3\xbaries, Cant\xc3\xa0bria, Euskadi, Navarra o la Rioja), el 3,3% d\'Extremadura, i el 2,7% d\'Arag\xc3\xb3. _NEWLINE_El mateix any, el 95,3% dels residents de Catalunya tenien la nacionalitat espanyola; dels estrangers, el 5,9% tenien un passaport d\'un pa\xc3\xads de l\'Am\xc3\xa8rica del Sud (la majoria de l\'Equador), el 4,9% de l\'\xc3\x80frica (la gran majoria del Marroc) el 2,4% d\'un altre estat de la Uni\xc3\xb3 Europea (la majoria d\'It\xc3\xa0lia) l\'1,8% d\'un altre estat d\'Europa (la majoria de Romania, aleshores un estat que no pertanyia a la Uni\xc3\xb3 Europea, seguit d\'Ucra\xc3\xafna), l\'1,6% d\'\xc3\x80sia i Oceania (la majoria de la Xina) i nom\xc3\xa9s el 0,95% d\'un pa\xc3\xads de l\'Am\xc3\xa8rica del Nord o l\'Am\xc3\xa8rica Central i el Carib (la majoria de la Rep\xc3\xbablica Dominicana). _NEWLINE_El 2005, 26.630 persones van sortir de Catalunya cap a l\'estranger, mentre que 162.936 persones hi van arribar, la gran majoria d\'Europa i Am\xc3\xa8rica.\n_START_SECTION_\nLlars i fam\xc3\xadlies\n_START_PARAGRAPH_\nL\'\xc3\xbaltim any del qual es reporten dades sobre l\'estructura de les llars i fam\xc3\xadlies catalanes \xc3\xa9s el 2001 (el 2011 se n\'ha realitzat una actualitzaci\xc3\xb3). En aquell any, hi havia 2.315.856 llars a Catalunya. Per a q\xc3\xbcestions demogr\xc3\xa0fiques, una llar es defineix com a "conjunt de persones que, residint en el mateix habitatge, compateixen algunes despeses comunes ocasionades per l\'\xc3\xbas de l\'habitatge i/o despeses d\'alimentaci\xc3\xb3". Les llars es cataloguen per nucli familiar o l\'abs\xc3\xa8ncia d\'aquest, i en qu\xc3\xa8 el nucli familiar \xc3\xa9s una concepci\xc3\xb3 molt m\xc3\xa9s restringida de la fam\xc3\xadlia, limitada als vincles de parentiu m\xc3\xa9s estrets entre matrimonis, parelles i fills._NEWLINE_De les 2.315.856 llars catalanes el 2001, el 24,9% eren llars sense nucli familiar, el 72,8% eren llars amb un nucli familiar, i el 2,3% a llars amb dos o m\xc3\xa9s nuclis. De les llars amb un nucli familiar, i en relaci\xc3\xb3 amb el total de llars, el 22,4% eren nuclis d\'una parella sense fills, el 41% eren nuclis d\'una parella amb fills, el 7,6% eren mares soles amb fills, i l\'1,8 eren pares sols amb fills. Del total de llars amb un o m\xc3\xa9s nuclis familiars, el 30,1% no tenen cap fill, el 33,6% en tenen un, el 28,6% en tenen dos, i la resta tres o m\xc3\xa9s. _NEWLINE_De la poblaci\xc3\xb3 de 15 anys i m\xc3\xa9s, el 2001 el 32,2% eren solters, el 55,5% eren casats, el 7,8% eren vidus/v\xc3\xaddues, el 2,7% eren separades, i l\'1,8% eren divorciats/des. L\'edat mitjana en contraure el primer matrimoni era de 30 anys per als homes i de 28,2 per a les dones._NEWLINE_A partir del 2005, i com a la resta de l\'Estat espanyol, el matrimoni es defineix com la uni\xc3\xb3 de dues persones del sexe oposat o del mateix sexe d\'acord amb el que prescriu la llei i en qu\xc3\xa8 es crea un vincle de vida com\xc3\xba del que es deriven conseq\xc3\xbc\xc3\xa8ncies jur\xc3\xaddiques a nivell personal i econ\xc3\xb2mic.'